SIR হিয়ারিং ঘিরে রণক্ষেত্র ভাতার, টায়ার জ্বালিয়ে বিক্ষোভ গ্রামবাসীদের

ওয়েবডেস্ক-  নির্বাচন কমিশনের (Election Commission)  ‘এসআইআর’  (SIR)  হিয়ারিং (Hearing) বা শুনানির পদ্ধতি নিয়ে ক্ষোভ উগরে দিলেন পূর্ব বর্ধমান (East Burdwan) জেলার ভাতার (Bhatar) ব্লকের আলিনগর গ্রামের বাসিন্দারা। বেছে বেছে একটি নির্দিষ্ট সম্প্রদায়ের মানুষকে নোটিস পাঠানো এবং শুনানির নামে হয়রানির অভিযোগ তুলে সোমবার সকালে বর্ধমান-ফুটিসাকো বাদশাহী রোড অবরোধ করে বিক্ষোভ দেখান স্থানীয়রা।
গ্রামবাসীদের অভিযোগ মূলত তিনটি বিষয়ের ওপর ভিত্তি করে,  আন্দোলনকারীদের দাবি, নির্বাচন কমিশন বেছে বেছে একটি নির্দিষ্ট সম্প্রদায়ের মানুষকে বেশি করে নোটিস ধরাচ্ছে। রাত পর্যন্ত শুনানি চলায় সাধারণ মানুষ চূড়ান্ত নাজেহাল হচ্ছেন।
দূরবর্তী স্থানে না ডেকে প্রতিটি পঞ্চায়েত এলাকায় এসে কমিশনকে শুনানি করতে হবে—এই দাবি তুলেছেন তারা। ​সোমবার সকাল থেকেই উত্তপ্ত হয়ে ওঠে এলাকা। আলিনগর গ্রামের মানুষজন বাদশাহী রাস্তার ওপর টায়ার জ্বালিয়ে বিক্ষোভ শুরু করেন। এর ফলে ওই গুরুত্বপূর্ণ রাস্তায় যান চলাচল সম্পূর্ণ স্তব্ধ হয়ে পড়ে। প্রায় কয়েক ঘণ্টা ধরে চলে এই অবরোধ কর্মসূচি।
আরও পড়ুন-  শিক্ষার ক্ষতি ও অতিরিক্ত কাজের চাপ, কাটোয়ায় BLO-দের গণইস্তফার হুমকি
​খবর পেয়ে ঘটনাস্থলে পৌঁছায় স্থানীয় প্রশাসনের প্রতিনিধি ও পুলিশ বাহিনী। বিক্ষোভকারীদের সাথে আলোচনার পর এবং দাবিদাওয়া খতিয়ে দেখার আশ্বাস মেলায় বেলা ১১:৩০ মিনিট নাগাদ অবরোধ তুলে নেওয়া হয়। এরপর পরিস্থিতি ধীরে ধীরে স্বাভাবিক হতে শুরু করে। সাধারণ মানুষের দাবি,  এই হয়রানি বন্ধ না হলে তারা আগামীতে আরও বৃহত্তর আন্দোলনে নামবেন।